Veel ühe, kuuenda sõjakäigu teevad sakslased Ugauniasse enne Lembitu surma 1216. a. (20, 5), milleks neid nähtavasti aitab peale Polotski vürsti surma Pihkvasse tagasi ilmunud vürst Vladimir. Kuid eestlased sunnivad (Novgorodi abiga) sakslasi ka seekord, 1217. a. alul, Otepäält lahkuma, kus nad end õige kõvasti olid kind­lustanud (20. 7). Kroonika tõendab küll, et nälg piiratud kantsis sundinud  sakslasi alla andma. Kuid vaevalt võis kolme päeva vältel, mis appi tulnud saksa vägi kantsis viibis, nälg nii tunduvalt mõjunud olla. Päris allaandmise põhjus oli vist teine, sõjaline: sel ajal nimelt, kui 3000-line saksa rüütlivägi, s. t. kogu saksa sõjamehestik, Riiast lahkudes Otepääle omastele appi ilmus, tegi Lembitu ähvarduskäigu Riia peale! See kroonikas lühidalt, kuid ägedate sajatustega mürgitatud sakalaste manööver Riia juures pani sakslasi kiirelt alla andma, Otepäält lahkuma ja Riiga selle  kaitseks ruttama. Kroonikas leiame tihti kõrval­lausetes, möödaminnes peasündmuse, sündmuste pea­motiivi. Eriti nihutatakse kõrvallauseisse eestlaste mõjukad tegutsemised sakslaste vastu.